በፈንዱ ለመጠቀም 3 ሚሊየን ወጣቶች መመዝገባቸውን ሚኒስቴሩ አስታወቀ
በመላ ሀገሪቱ በፈንዱ ለመጠቀም 3 ሚሊየን ወጣቶች መመዝገባቸውን የወጣቶችና ስፖርት ሚኒስቴር አስታወቀ ፡፡በመንግስት አስር  ቢሊዮን ብር ተዘዋዋሪ ፈንድ የተመደበለት የወጣቶች የልማትና የዕድገት ስትራቴጂ ቅድመ ዝግጅት ተጠናቆ  ወደ ትግበራ ምዕራፍ መሸጋገሩን የወጣቶችና  ሚኒስትሩ አቶ ርስቱ ይርዳ ገልጸዋል ።ለዚሁም በመላ ሀገሪቱ 3 ሚሊዮን ስራ አጥ ወጣቶች ወደ ስራ ለመግባት መመዝገባቸውን አስታውቀዋል ።በስትራተጂው የዝግጅት ምዕራፍ  በህብረተሰቡና በወጣቱ ዘንድ በቂ ግንዛቤ የመፍጠር ፣ የስራ ፈላጊ ወጣቶች ብዛትና በምን ስራ መሰማራት እንደሚፈልጉ የመለየት ስራ መከናወኑን ሚኒስትሩ አመልክተዋል፡፡ለስትራተጂው ማስፈፀሚያ የተመደበውን በጀት ደልድሎ ወደ ታች የማውረድና የመስሪያና የመሸጫ ቦታ ፍላጎት ለይቶ የማወቅ ስራዎችም እንዲሁ።የተመደበው ገንዘብ  ለታሰበለት ዓላማ እንዲውል  የህግ ማእቀፍ ተዘጋጅቶለት በኢትዮጵያ ንግድ ባንክ አስተባባሪነት በየክልሉ ለተመረጡ  11 የፋይናንስ ተቋማት እንዲደርስ መደረጉን ጠቁመዋል ።የበጀት ድልድሉ ክልሎች ባላቸው ስራ ፈላጊ ወጣት ቁጥር ተደልድሎ እስከ ታች ድረስ መውረዱን ገልጸዋል ፡፡ከዚሁም ጎን ለጎን በነባሩ የወጣቶች የልማት ፓኬጅ በዘንድሮው የመጀመሪያው መንፈቀ ዓመት ለ600 ሺህ ወጣቶች የስራ እድል እንደተፈጠረም ሚኒስትሩ አስታውቀዋል።በሚኒስቴሩ የወጣቶች ማካተትና ተሳትፎ ዳይሬክተር አቶ ማቲያስ አሰፋ በበኩላቸው  በገጠር 1ነጥብ7 ሚሊዮን በከተማ ደግሞ 1ነጥብ 5 ሚሊዮን ወጣቶችን ወደ ስራ ለማስገባት መታቀዱን ገልጸዋል፡፡እስካሁን ትግራይ ወደ ትግበራ መግባቱንና አዲስ አበባ ከተማ መስተዳድር ስልጠና በመስጠት ላይ መሆኑን ዳይሬክተሩ ጠቁመው " ሁሉም ክልሎች በአጭር ጊዜ ውስጥ ወደ ተግባር ይገባሉ "ብለዋል ።ተዘዋዋሪ ፈንዱ  ወጣቶችን ማዕከል አድርጎ ሴቶችን ፣አካል ጉዳተኞችንና ለሌላም ችግር  የተጋለጡ ወጣቶችን ለማብቃት ልዩ ትኩረት ይሰጣል ነው የተባለው-(ኢዜአ)።